**РЕПУБЛИКА БЪЛГАРИЯ**

**ЧЕТИРИДЕСЕТ И ЧЕТВЪРТО НАРОДНО СЪБРАНИЕ**

**КОМИСИЯ ПО ЗЕМЕДЕЛИЕТО И ХРАНИТЕ**

**НЕЧЕТЕНИ ТЕКСТОВЕ В ПЛЕНАРНА ЗАЛА НА ЗАСЕДАНИЕ,**

**ПРОВЕДЕНО НА 04.07.2018 ГОДИНА (СРЯДА)**

**Д О К Л А Д**

***Относно:* Законопроект за изменение и допълнение на Закона за регистрация и контрол на земеделската и горската техника, № 802-01-20, внесен от Министерски съвет на 1 юни 2018 г., приет на първо гласуване на 13 юни 2018 г.**

***Проект!***

***Второ гласуване***

**З А К О Н**

**за изменение и допълнение на Закона за регистрация и   
контрол на земеделската и горската техника**

(обн., ДВ, бр. 79 от 1998 г.; изм. и доп., бр. 22 от 2003 г., бр. 74 и 88 от 2005 г., бр. 30, 34, 80, 82 и 102 от 2006 г., бр. 53 от 2007 г., бр. 36, 43, 69 и 100 от 2008 г., бр. 93 от 2009 г., бр. 88 от 2010 г., бр. 28 от 2011 г., бр. 38 от 2012 г., бр. 15 от   
2013 г., бр. 61 от 2014 г., бр. 95 от 2015 г. и бр. 58 от 2017 г.)

**Комисията подкрепя текста на вносителя за наименованието на закона.**

**§ 1.** Член 1 се изменя така:

„Чл. 1. Този закон урежда обществените отношения, свързани със:

1. пускането на пазара, надзора на пазара, регистрирането, пускането в употреба, спирането от работа, контрола по техническото състояние и безопасността на земеделската, горската техника, включително на превозните средства и машините за земни работи, както и придобиването и отнемането на правоспособност за работа с техника;

2. пускането на пазара и надзора на пазара на двигатели с вътрешно горене за извънпътна подвижна техника;

3. условията и реда за пускане в употреба и регистрация на превозни средства за всякакви терени и многоцелеви извънпътни превозни средства за транспортиране на хора и товари.”

**Комисията подкрепя текста на вносителя за § 1.**

**§ 4.** Член 6 се изменя така:

„Чл. 6. Областните дирекции „Земеделие”:

1. са орган по:

а) регистрация на техниката;

б) контрол на техническото състояние и безопасността на техниката, пусната на пазара и/или в употреба, и за придобиването на правоспособност за работа с техника;

2. подпомагат министъра на земеделието, храните и горите или оправомощените от него длъжностни лица при осъществяване на надзор на пазара по смисъла на Регламент (ЕС) № 167/2013 и Регламент (ЕС) 2016/1628.”

**Комисията подкрепя текста на вносителя за § 4.**

**§ 19.** В чл. 18, ал. 4 се правят следните изменения и допълнения:

1. Точка 9 се изменя така:

„9. липса на ЕС сертификат за одобряване на типа двигател или фамилии двигатели или липса на нанесена маркировка за съответствие с одобрения тип и удостоверение за съответствие, когато е приложимо за нови двигатели, монтирани или предназначени за монтиране в извънпътна подвижна техника;”.

2. Създава се т. 10:

„10. нарушение на чл. 34 и 35 от Регламент (ЕС) 2016/1628 по отношение на двигатели, монтирани или предназначени за монтиране в извънпътна подвижна техника.“

**Комисията подкрепя текста на вносителя за § 19.**

**§ 20.** В чл. 19, ал. 2 думите „300 лв.” се заменят с „от 150 до 300 лв.”.

**Комисията подкрепя текста на вносителя за § 20.**

**§ 21.** Създават се чл. 21г и 21д:

„Чл. 21г. (1) Който извърши нарушение по чл. 57, параграф 2,   
букви „а"-„д“ от Регламент (ЕС) 2016/1628, се наказва с глоба в размер от 1500 до 3000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция в размер от 3000   
до 5000 лв.

Чл. 21д. (1) Който извърши нарушение по чл. 57, параграф 2, букви „е”-„н” от Регламент (ЕС) 2016/1628, се наказва с глоба в размер от 2500 до 5000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция в размер от 5000   
до 10 000 лв.“

**Комисията подкрепя текста на вносителя за § 21.**

**Преходни и заключителни разпоредби**

**Комисията подкрепя текста на вносителя за наименованието на подразделението.**

**§ 23.** Издадените до влизането в сила на този закон разрешителни за теоретично и практическо обучение на кандидатите за придобиване на правоспособност за работа с техниката запазват своята валидност до изтичането на срока, за който са издадени.

**Комисията подкрепя текста на вносителя за § 23.**

**§ 24.** В срок до 31 декември 2019 г. регистърът по чл. 7, ал. 1 се привежда в съответствие със Закона за електронното управление и подзаконовите нормативни актове по прилагането му.

**Комисията подкрепя текста на вносителя за § 24, който става § 26.**

**§ 25.** Министърът на земеделието, храните и горите привежда издадените от него наредби в съответствие с този закон в 6-месечен срок от влизането му в сила.

***Предложение от нар. пр. Десислава Танева:***

*Параграф 25 да заеме съответното систематично място.*

**Комисията подкрепя предложението.**

**Комисията подкрепя текста на вносителя за § 25, който става § 27.**

**§ 26.** В Закона за храните (обн., ДВ, бр. 90 от 1999 г.; изм. и доп., бр. 102 от 2003 г., бр. 70, 87, 99 и бр. 105 от 2005 г., бр. 30, 31, 34, 51, 55, 80 и 96 от 2006 г., бр. 31, 51 и 53 от 2007 г., бр. 36 и 69 от 2008 г., бр. 23, 41, 74, 82 и 93 от   
2009 г., бр. 23, 25, 59, 80 и 98 от 2010 г., бр. 8 от 2011 г., бр. 54 и 77 от 2012 г.,   
бр. 68 от 2013 г., бр. 26 от 2014 г., бр. 14 и 56 от 2015 г., бр. 28, 44 и 88 от 2016 г. и бр. 58, 63 и 92 от 2017 г.) в чл. 2а се правят следните изменения и допълнения:

1. Досегашния текст става ал. 1.

2. Създава се ал. 2:

„(2) В изпълнение на правомощията си по ал. 1 министърът на земеделието, храните и горите издава наредби за специфичните изисквания към безопасността и качеството на храните.”

**Комисията подкрепя текста на вносителя, но предлага § 26 да бъде отхвърлен, тъй като е отразен на систематичното му място в § 25.**

**ПРЕДСЕДАТЕЛ НА**

**КОМИСИЯТА ПО ЗЕМЕДЕЛИЕТО И ХРАНИТЕ:**

**ДЕСИСЛАВА ТАНЕВА**